Il-bieraħ, lejliet il-festa tal-Madonna tas-Sokkors f’Kerċem Għawdex, Twanny Gauci u d-dilettanti tan-nar ta’ Kerċem għamlu rekord ġdid fil-logħob tan-nar billi ħarqu l-akbar ferrovija piroteknika. Ix-xogħol huwa ta’ Twanny Gauci li ilu jaħdem fuq din il-biċċa xogħol għall-aħħar sena għalkemm ġimgħa ilu kien stqarr ma’ tvm.com.mt li l-idea li jagħmel ferrovija taħdem bin-nar kien ilha tberren f’moħħu 15-il sena. F’għalqa kbira li kienet qed tilqa’ fiha strutturi differenti ta’ nar tal-art u apparti l-irdieden li mdorrijin naraw lejlet il-festi, kien hemm rappreżentazzjoni tal-ferrovija fuq il-linji li ħalliet Bieb il-Bombi, għaddiet minn fuq l-akwadott u baqgħet sejra sal-Ark ta’ Fleur De Lys. L-istrutturi kienu magħmulin minn injam irqiq u ħadid li ħafna drabi jiġi riċiklat wara li ma jkunux baqgħu jiġu użati. Twanny Gauci għamel ukoll riċerka dwar dak għamel u kien jinkludi dettalji bħall-iskrizzjoni li hemm fuq il-bieb il-bombi fejn ittraduċa il-Latin għall-Malti. Minbarra l-ferrovija, f’Kerċem, Twanny ħejja ukoll karozza li taħdem bin-nar u anke tagħha ingħata ċertifikat mill-Malta Records għall-akbar karozza piroteknika. Twanny ilu 45 sena jibni strutturi għal-logħob tan-nar tal-art u jikkalkula li għamel 63 biċċa.